પહેલાં વાક્યમાં જણાવ્યા મુજબ, “પોતાનાં વર્ણના તથા આશ્રમના આચારમાં તત્પર” એમ કહેલું છે. માટે વ્રતાદિકમાં ચારેય વર્ણને અધિકાર છે જ. કર્મપુરાણ પણ લખે છે કે, “બ્રાહ્મણ, ક્ષત્રિય, વૈશ્ય તથા શૂદ્ર જે કોઈ યજ્ઞ, દાન, સમાધિ, વ્રત, ઉપવાસ, નિયમ, હોમ, સ્વાધ્યાય અને તર્પણથી મહાદેવને પૂજે છે. તેને મહાદેવજીની કૃપાથી સાયુજ્ય, સામિપ્ય, સાલોક્ય અને સારૂપ્ય મુક્તિ મળે છે. દેવલ મુનિ પણ કહે છે કે, “વ્રત, નિયમ, ઉપવાસ અને તપ વગેરેથી શરીરનાં કષ્ટો વડે સર્વ વર્ણો પાપથી મુક્ત થાય છે. તેમાં કોઈ સંશય રાખવો નહીં.”